Et nyt initiativ så dagens lys i Vesthimmerlands Kommune torsdag aften. Her satte kommunen fokus på mangfoldighed og inviterede derfor til en international dag.

75 forskellige nationaliteter end dansk - fordelt på omkring 3000 mennesker. Sådan er virkeligheden i Vesthimmerlands Kommune. For foruden at byde en del ukrainske flygtninge velkommen i begyndelsen af året, så rummer kommunen mange andre nationaliteter også. Og den mangfoldighed ville de gerne sætte fokus på med et nyt initiativ. De bød derfor indenfor til en international dag i Messecenter Vesthimmerland torsdag aften. - Det er rigtig godt og samtidig spændende, fordi det samler mennesker, siger Viktor Ponochenyuk, der oprindeligt kommer fra Ukraine, men har boet i Hornum med sin familie i 15 år. Han stod på den Ukrainske Forenings stand, som er en forholdsvis ny forening, der blev stiftet i begyndelsen af året for at hjælpe ukrainske flygtninge med at integrere sig. - Det er vigtigt, for de mennesker kommer med ingenting, og de kan ikke det danske sprog, siger Viktor Ponochenyuk, der til dagligt er landmand. Søger ukrainere Og det var netop arbejdet i den Ukrainske Forening, som han skulle gøre opmærksom på til den internationale dag. For foreningen havde en stand både for blandt andet at gøre ukrainere opmærksomme på den hjælp, de tilbyder, med at agere tolke og arrangere fællesspisninger på tværs. - Der bor mange ukrainere i Vesthimmerlands Kommune, og dem vil vi gerne i kontakt med, siger Vittus Bernlow, der er formand for Den Ukrainske Forening. Men det var ikke det eneste, de håbede for aftenen. - Vi håber også, at danskerne kommer her og møder alle de stærke kulturer, der findes her i kommunen, siger Vittus Bernlow. 30 boder Der var omkring 30 boder i alt med flere foreninger, uddannelser, erhverv og spisesteder, som alle gerne ville mødes på tværs af kulturer. Blandt andet kunne man smage på asiatiske kager, thai og etnisk street-food. Derudover var der mulighed for et slag basket, håndbold eller at binde knob med spejderne. Og hvis man stod og manglede et job, havde flere erhvervsdrivende også en stand. - Vi vil gerne både fejre alle nationaliteterne, men også få dem til at socialisere sig noget mere, siger borgmester i Vesthimmerlands Kommune, Per Bach Laursen. 80 procent af ukrainere i job Der har især været fokus på Vesthimmerlands Kommune i begyndelsen af året, hvor en del ukrainske flygtninge kom til kommunen. Nu er nogle taget hjem igen, mens 80 procent af de ukrainske flygtninge, der nu bor i Vesthimmerland, har fået job. - Jeg er meget stolt over, at de erhvervsdrivende har hjulpet med at få så mange i arbejde, siger Per Bach Laursen, der samtidig håber, at den internationale dag bliver en tradition. - De godt 3000 mennesker, der bor her med andre nationaliteter, har stor værdi for vores kommune, siger han. Håber på tradition Og efter et par timer med godt gang i standen og flere "udsolgte" madboder, så kunne Viktor Ponochenyuk konstatere, at den internationale dag var en succes. - Der har været rigtig mange mennesker, og flere kom og spurgte, hvordan vi kunne hjælpe dem, så det har været godt, siger han og fortæller, at han også håber på en gentagelse til næste år. - Så er vi klar igen, siger han. Den internationale dag var et gratis arrangement.